Sarajevo Film Festival

**Sarajevo Film Festival** je jedan od prominentnijih i većih filmskih festivala u jugoistočnoj Evropi, i jedan je od većih filmskih festivala u Evropi. Osnovan je u Sarajevu 1995. godine, tokom opsade Sarajeva, i svake godine dovodi međunarodne i domaće poznate ličnosti u Sarajevo. Održava se u augustu i prikazuje raznovrsne dugometražne i kratke filmove iz cijelog svijeta. Trenutni direktor festivala je Jovan Marjanović.

## Historija 
thumb|U Narodnom pozorištu u Sarajevu se održava dio projekcija i glavne ceremonije.

Prvi Sarajevo Film Festival je održan od 25. oktobra do 5. novembra 1995. godine. U to vrijeme, opsada Sarajeva je još uvijek bila u toku i pretpostavljalo se da će posjeta biti niska. Međutim, iznenađujući broj od 15.000 ljudi je došao da gleda filmove, od kojih je 37 bilo iz 15 različitih država. Festival je velikom brzinom izrastao u jedan prominentan filmski festival u jugoistočnoj Evropi, privlačeći više od 100.000 ljudi godišnje na sve programe i projekcije stotina filmova iz 60 zemalja.

Dio programa Sarajevo Film Festival se održava u Narodnom pozorištu ispred kojeg se nalazi Festivalski trg i crveni tepih, a ostali programi i projekcije se održavaju u Open-Air kinu Metalac, Bosanskom kulturnom centru, i ostalih pet kina i lokacija širom grada. Festival je ugostio poznate ličnosti kao što su: Robert De Niro, Angelina Jolie, Brad Pitt, Emile Hirsch, Orlando Bloom, Daniel Craig, Danny Glover, John Malkovich, Morgan Freeman, Oliver Stone, John Cleese, Steve Buscemi, Michael Fassbender, Jeremy Irons, Bono Vox, Nick Cave, Coolio, Stephen Frears, Mickey Rourke, Michael Moore, Gérard Depardieu, Darren Aronofsky, Sophie Okonedo, Gillian Anderson, Kevin Spacey, Eric Cantona, Benicio del Toro i mnogi drugi.

2001. godine, Evropska filmska asocijacija uvrstila je Sarajevo Film Festival među jedanaest festivala koji nominuju filmove za nagradu "Najbolji evropski kratki film". Pobjednik Sarajevo Film Festivala iz 2001. godine, *Ničija zemlja* Danisa Tanovića, osvojio je Oscara u SAD-u. 2004. godine, nagrada za najbolji film je dobila ima "Srce Sarajeva".

Počevši od 13. Sarajevo Film Festivala, 2007. godine, u saradnji sa Berlinaleom i Berlinale Talent Campusom, Sarajevo Talent Campus je dodan u program festivala. 2014. godine, Sarajevo Talent Campus dobiva novo ime i na 20. Sarajevo Film Festival dolazi pod imenom *Talents Sarajevo*. Talents Sarajevo je obrazovna platforma i mjesto za upoznavanje mladih filmskih profesionalaca u usponu i vremenom je postao najprestižniji filmski trening u regionu.

Festival također karakteriše *CineLink*, dugogodišnji program za razvoj porjekata koji rezultira godišnjim koprodukcijskim marketom tokom festivalskih dana. CineLink koprodukcijski Market svake godine predstavi oko 10 najboljih regionalnih projekata za dugometražne filmove, također daje specijalnu priliku gostima festivala da se upoznaju sa okupljenim iz regionalne industrije. Naglasak se stavlja na mlade filmadžije, producente i režisere koji predstavljaju svoje najnovije projekte, produkcije i radove u toku, te se regionalna produkcija predstavlja međunarodnim distributerima, TV-kupcima i ljudima koji prave festivalske programe, čineći CineLink najvažnijim međunarodnim tržištem za nove prilike u jugoistočnoj Evropi.

Prvo izdanje CineLinka, koji je bio dio 9. Sarajevo Film Festivala, je održano 2003. godine. Od 91 prijave iz cijelog regiona, tročlani žiri, Philippe Bober, Behrooz Hashemian i Čedomir Kolar, producenti čiji su filmovi osvajali nagrade na svim glavnim međunarodnim filmskim festivalima kao što su Cannes, Venecija, Rotterdam i Berlin, je odabrao 6 pobjednika, a pobjednici su bili: Gola koža (Ostavljeni) - Zlatko Topčić, Bosanski lonac - Vedran Fajković, Lagano - Nikola Mišić, Sasvim lično - Nedžad Begović, Ruže za Tosku - Branko Đurić, Simona Stražisar i Zadnji dan - Namik Kabil.

## Festivalske sekcije i nagrade
### Sekcije
*Takmičarski program (igrani, kratki i dokumentarni)
*CineLink Industry Days
*Talents Sarajevo
*U fokusu
*Kinoscope
*Program Posvećeno
*Open Air
*Evropski kratki
*Summer Screen
*Dječiji program
*TeenArena
*Pretpremijere
*Operacija Kino
*Suočavanje s prošlošću
*Dan ljudskih prava
*Sarajevo Film Festiavl Partnert Presents (Doha Film Institute)
*BH film

### Nagrade
*Srce Sarajeva za najbolji igrani film
*Specijalna nagrada žirija
*Srce Sarajeva za najboljeg glumca
*Srce Sarajeva za najbolju glumicu
*Srce Sarajeva za najbolji kratki film
*Srce Sarajeva za najbolji dokumentarni film
*Specijalna nagrada žirija za takmičarski program - dokumentarni film
*Nagrada za ljudska prava
*Počasno Srce Sarajeva

## Talents Sarajevo
Talents Sarajevo je program pokrenut 2007. godine pod nazivom Sarajevo Talent Campus, u saradnji sa Berlinskim međunarodnim filmskim festivalom i Berlinale Talent Campusom. Talents Sarajevo predstavlja obrazovnu platformu i mjesto za povezivanje novih filmskih talenata iz jugoistočne Evrope (Azerbejdžan, Bosna i Hercegovina, Bugarska, Crna Gora, Grčka, Hrvatska, Kosovo, Mađarska, Makedonija, Moldavija, Rumunija, Slovenija, Srbija i Turska). Svake godine, festival primi preko dvije sototine prijava i samo sedamdeset pažljivo odabranih aplikanata dobiva priliku da učestvuje u sedmodnevnoj obuci koju vode neki od najistaknutijih filmskih profesionalaca u svijetu. Osim što mladi filmski stvaraoci dobivaju priliku za obuku od strane profesionalaca i međusobno upoznavanje, program ih informiše o aktuelnim trendovima i pitanjima u industriji i upoznaje ih sa međunarodnom filmskom zajednicom.

## Galerija

Slika:John Cleese SFF 16 aug 2017 2.jpg|John Cleese na Sarajevo Film Festivalu 2017
Slika:Oliver Stone SFF 13 aug 2017.jpg|Oliver Stone na Sarajevo Film Festivalu 2017
Slika:Sff 20 aug 2014 12.jpg|Festival, 2014. godina
Slika:Minja Subota SFF 20 aug 2014.jpg|Minja Subota na festivalu, 20. august 2014.
Slika:Sff 20 aug 2014 6.jpg|Sarajevo Film Festival 2014.
Slika:Sarajevo Film Festival 03.JPG|Dokukorner Sarajevo Film Festivala 2011.
Slika:Sarajevo Film Festival 04.JPG|Crveni tepih Sarajevo Film Festivala 2011 ispred Narodnog pozorišta
Slika:Charliekaufman.JPG|Charlie Kaufman na Sarajevo Film Festivalu 2008
Slika:Charlie Kaufman 2.jpg |Charlie Kaufman na Sarajevo Film Festivalu 2008
Slika:Jbinoche.jpg|Juliette Binoche na Sarajevo Film Festivalu 2007
Slika:Jzbanic.JPG|Jasmila Žbanić, bosanskohercegovačka režiserka na Sarajevo Film Festivalu 2007
Slika:Ulrichseidl.jpg| Ulrich Seidl na Sarajevo Film Festivalu 2007
Slika:Belatarr.jpg|Bela Tarr na Sarajevo Film Festivalu 2007 ("The Man from London")
Slika:SFF 2017 Open Air.jpg|Open Air Cinema 2017.

## Također pogledajte 
* Srce Sarajeva
* Bosanskohercegovački filmski festival
* Spisak bosanskohercegovačkih filmova
* Filmska umjetnost u Evropi
* Spisak filmske umjetnosti svijeta
* Filmska umjetnost u svijetu
* FIAPF

## Reference 
## Vanjski linkovi 
* Sarajevo Film Festival - Službena web stranica
* IMDb: Sarajevo Film Festival na IMDb-ju


Kategorija:Filmski festivali u Sarajevu
Kategorija:Filmski festivali u Bosni i Hercegovini
Kategorija:Filmska umjetnost u Bosni i Hercegovini
Film Festival
Kategorija:Turističke atrakcije u Sarajevu
Kategorija:Dobitnici Šestoaprilske nagrade